**UPUTA ZA UPIS U OČEVIDNIK SAKUPLJAČA I OPORABITELJA**

**(ZA SAKUPLJAČE)**

Zakonom o gospodarenju otpadom („Narodne novine“, broj 84/21), u daljnjem tekstu Zakon, člankom 46. stavkom 1. određeno je da nadležno tijelo županije odnosno Grada Zagreba vodi Očevidnik sakupljača i oporabitelja.

Na temelju članka 46. stavka 4. Zakona u Očevidnik sakupljača i oporabitelja upisat će se  pravna osoba ili fizička osoba – obrtnik, koja podnese zahtjev za upis putem mrežne aplikacije Registra djelatnosti gospodarenja otpadom ili pisanim putem, koja je:

1. sakupljač otpada ako raspolaže skladištem otpada za koje je izdan akt kojim se dozvoljava uporaba i financijskim jamstvom u skladu s člankom 36. Zakona i

2. oporabitelj ako raspolaže uređajima i opremom za oporabu otpada, građevinom u kojoj se obavlja oporaba za koju je izdan akt za uporabu sukladno propisu kojim se uređuje gradnja te financijskim jamstvom sukladno članku 36. Zakona.

Sukladno članku 46. stavku 5. Zakona zahtjev za upis u Očevidnik sakupljača i oporabitelja rješava nadležno tijelo županije odnosno Grada Zagreba prema adresi skladišta odnosno građevine u kojoj se obavlja oporaba otpada.

Temeljem članka 5. stavka 5. Zakona ministar gospodarstva i održivog razvoja je donio Pravilnik o gospodarenju otpadom („Narodne novine“, br. 106/22), u daljnjem tekstu Pravilnik, te je u tijeku usklađivanje web aplikacije OGO, putem koje će se Zahtjevi za upis u Očevidnik sakupljača i oporabitelja provoditi elektronskim putem, s Pravilnikom.

Do završetka usklađivanja web aplikacije OGO s Pravilnikom pravne i fizičke osobe – obrti mogu predati zahtjev za upis u Očevidnik sakupljača i oporabitelja (za sakupljače) pisanim putem nadležnom tijelu županije.

**Sadržaj zahtjeva za upis u Očevidnik sakupljača i oporabitelja (za sakupljača)**

Podaci o sakupljaču otpada koji trebaju biti sadržani u zahtjevu za upis u Očevidnik sakupljača i oporabitelja:

* naznaka da se traži upis u Očevidnik za sakupljača otpada
* podaci o podnositelju zahtjeva: tvrtka, OIB (u slučaju obrta MBO obrta i OIB nositelja obrta), kontakt podaci (ime i prezime osobe, telefon/mobitel i adresa e-pošte)
* vrste i količine otpada koji će se sakupljati (vrste otpada se određuju ključnim brojem otpada iz Kataloga otpada propisanim Pravilnikom, a količina otpada se određuje kao količina koja se može nalaziti u skladištu u jednom trenutku u tonama), te ukupna količina svih vrsta otpada, ukupna količina svih vrsta opasnog otpada i ukupna količina svih vrsta neopasnog otpada koju je u jednom trenutku dopušteno držati na lokaciji gospodarenja otpadom u tonama
* podaci o lokaciji na kojoj će se obavljati skladištenje otpada: adresa, katastarski podaci (katastarska općina i čestica/e), te zemljišnoknjižni podaci (katastarska općina, broj zemljišnoknjižnog uloška i broj zemljišnoknjižne čestice)
* kratki opis načina ispunjavanja općih uvjeta gospodarenja otpadom za lokaciju gospodarenja otpadom i građevinu ili dio građevine u kojoj se obavlja skladištenje otpada:

1. da je onemogućeno istjecanje oborinske vode koja je došla u doticaj s otpadom na tlo, u vode, podzemne vode i more ili je onemogućeno da otpad dođe u doticaj s oborinskom vodom
2. da je onemogućeno raznošenje otpada u okoliš, odnosno da je onemogućeno njegovo razlijevanje i ispuštanje u okoliš
3. da građevina ima podnu površinu otpornu na djelovanje otpada
4. da je neovlaštenim osobama onemogućen pristup otpadu
5. da su na vidljivom i pristupačnom mjestu obavljanja tehnološkog procesa postavljene upute za rad
6. da je mjesto obavljanja tehnološkog procesa opremljeno rasvjetom
7. da se na lokaciji gospodarenja otpadom nalazi oznaka koja sadrži slijedeće: tvrtka koja obavlja sakupljanje otpada, OIB, radno vrijeme i natpis „GOSPORENJE OTPADOM“
8. da je do lokacije gospodarenja otpadom omogućen nesmetan pristup vozilu
9. da je lokacija gospodarenja otpadom opremljena opremom i sredstvima za čišćenje rasutog i razlivenog otpada ovisno o kemijskim i fizikalnim svojstvima otpada.

* ako se obavlja postupak sakupljanja opasnog otpada potrebno je udovoljiti i sljedećim uvjetima:
  + da je građevina natkrivena i da je onemogućen dotok oborinskih voda na otpad, uz iznimku da građevina ne mora biti natkrivena ako se u upisu u Očevidnik sakupljača i oporabitelja, ovisno o opasnom svojstvu i vrsti otpada kojim će se u njemu gospodariti, iznesu i obrazlože razlozi zbog kojih građevina ili dio građevine ne može biti natkriven, ako posebnim propisima kojima se uređuje gospodarenje posebnim kategorijama otpada nije propisano drugačije.
* ako se skladišti otpad, koji može uzrokovati neugodu zbog mirisa otpada izvan lokacije gospodarenja otpadom, moraju se primjenjivati mjere sprečavanja neugode uzrokovane mirisom otpada
* kratki opis način ispunjavanja posebnih uvjeta gospodarenja otpadom:
  + raspolaganje skladištem otpada
  + posebni uvjet propisan propisom koji uređuje gospodarenje posebnom kategorijom otpada (primjenjuje se ovisno o vrsti otpada koja se smatra posebnom kategorijom otpada)
  + vozilo kojim se obavlja prikupljanje otpada mora biti opremljeno s opremom koja onemogućava rasipanje, prolijevanje, odnosno ispuštanje otpada te širenje prašine i neugodnih mirisa
* prihvat otpada mora uključivati:
  + provjeru kojom se utvrđuje cjelovitost i točnost propisane prateće dokumentacije otpada kojeg se preuzima
  + pregled otpada kojim se utvrđuje odgovara li pošiljka otpada koju preuzima dokumentaciji koja prati tu pošiljku
  + utvrđivanje mase pošiljke korištenjem uređaja za određivanje mase (vagom)
  + poduzimanje drugih mjere određenih upisom u Očevidnik (ako je nužno)
* otpad se mora skladištiti odvojeno po svojstvu, vrsti i agregatnom stanju.
* skladište mora biti pod neprekidnim nadzorom.
* skladište mora biti opremljeno primarnim spremnicima za skladištenje otpada koji moraju biti:
  + izrađeni od materijala otpornog na djelovanje uskladištenog otpada
  + izrađeni na način koji omogućava sigurno punjenje, pražnjenje, odzračivanje, uzimanje uzoraka i po potrebi nepropusno zatvaranje i
  + označeni čitljivom oznakom koja sadrži podatke o nazivu posjednika otpada, ključni broj i naziv otpada te u slučaju opasnog otpada, natpis »OPASNI OTPAD« i oznaku odgovarajućeg opasnog svojstva otpada.
* (Iznimno, ako tehnološki proces skladištenja otpada uključuje samo skladištenje krutog otpada, skladište u kojem se obavlja takav tehnološki proces ne mora biti opremljeno primarnim spremnicima već se takav otpad može skladištiti u rasutom stanju, ako se u upisu u Očevidnik iznesu i obrazlože razlozi iz kojih se taj proces ne može obavljati u spremniku)
* podna površina skladišta:
  + mora biti nepropusna za otpad koji se u njemu skladišti
  + mora biti izvedena na način da se rasuti otpad može jednostavno ukloniti s podne površine (betonska ili asfaltna podloga za kruti otpad, te za tekući otpad betonska s premazom ili aditivom koji sprečava upijanje tekućine u podlogu) i
  + ne smije kemijski reagirati s otpadom i tekućinom iz otpada s kojom dolazi u doticaj.
* (Iznimno, neopasni metalni otpad, neopasni građevni otpad i neopasni otpad od rušenja građevine određen grupom 17, neopasni otpad određen podgrupom 01 01 otpad od iskopavanja mineralnih sirovina i 20 02 02 zemlja i kamenje iz Kataloga otpada iz Dodatka X. ovoga Pravilnika može se skladištiti na zemljanoj podlozi)
* skladište mora biti opremljeno ventilacijom.
* skladištenje tekućeg otpada i otpada koji sadrži tekućine mora se obavljati na način da se u slučaju izlijevanja ili rasipanja tekućeg otpada spriječi da otpad dospije u okoliš ili sustav javne odvodnje otpadnih voda.
* skladište u kojem se obavlja tehnološki proces skladištenja tekućeg otpada i otpada koji sadrži tekućine mora biti opremljeno sekundarnim spremnikom kapaciteta najmanje 110 posto kapaciteta najvećeg primarnog spremnika koji se nalazi na slijevnoj površini tog sekundarnog spremnika i 25 posto kapaciteta svih primarnih spremnika na istoj slijevnoj površini, a odvodi tekućine sa slijevne površine skladišta, ukoliko postoje, moraju biti povezani s nepropusnim kolektorom (sabirnikom) spojenim sa spremnikom za obradu otpadne vode. Sekundarni spremnik i slijevna površina ne smiju imati oštećenja uslijed kojih može doći do ispuštanja otpada u okoliš (potrebno je navesti i volumene)
* skladištenje elementarne žive, neovisno o roku skladištenja, obavlja se u skladu s uvjetima propisani posebnim propisom koji uređuje odlaganje otpada.
* otpad nepodudarnih kemijskih svojstava odnosno vrste otpada koje međusobnim kontaktom ili kontaktom s tvarima prisutnim na lokaciji mogu uzrokovati neželjenu interakciju (npr. nekontrolirano stvaranje topline, plina i dr.) i time mogu dovesti u opasnost ljudsko zdravlje odnosno uzrokovati štetni utjecaj na okoliš moraju se skladištiti odvojeno jedan od drugog u zasebnim primarnim spremnicima, a ako je takav opasni otpad tekuć ili sadrži tekućinu mora se držati na razdvojenim slijevnim površinama i zasebnim sekundarnim spremnicima.
* skladištenje otpada koji ima opasno svojstvo HP 1, HP 2, HP 3 ili HP 12 mora se obavljati odvojeno od drugog otpada u skladištu koje je zatvoreno sa svih strana i natkriveno.
* skladište u kojem se obavlja skladištenje plinovitog otpada mora biti opremljeno primarnim spremnicima koji se mogu hermetički zatvoriti i koji udovoljavaju posebnim propisima kojima se uređuje oprema pod tlakom
* korisni prostor skladišta u *m3* (određuje se ovisno o načinu korištenja prostora skladišta i ne može iznositi više od 75 % zapremine ukupnog prostora skladišta)
* podaci o zapreminama sekundarnih spremnika (za svaku slijevnu površinu potrebno je navesti izjavu „U najvećem primarnom spremniku na slijevnoj površini određenog sekundarnog spremnika dopušteno je skladištiti najviše *VPSmax* m3 tekućeg otpada i u svim spremnicima na toj slijevnoj površini zajedno najviše *V∑PSmax* m3 tekućeg otpada.“, pri čemu se za izračun *VPSmax* i *V∑PSmax* koriste pravila za izračun zapremnine sekundarnih spremnika iz Upute za ispunjavanje Elaborata gospodarenja otpadom)

**Ovjereni zahtjev zajedno s potrebnom dokumentacijom dostavlja se poštom na adresu: Zadarska županija, Upravni odjel za prostorno uređenje, zaštitu okoliša i komunalne poslove, B. Petranovića 8, 23000 Zadar.**

**Prilozi nužni za utvrđivanje zahtjeva propisanih člankom 46. stavkom 4. točkom 1. Zakona:**

* + **dokaz o raspolaganju skladištem otpada (vlasnički list i, kad je potrebno ugovor o zakupu sa zemljišnoknjižnim vlasnikom)**
  + **akt za uporabu za građevinu skladište otpada**
  + **financijsko jamstvo (iznos određen u skladu s važećim Pravilnikom o gospodarenju otpadom („Narodne novine“,** **broj 106/22) s obrazloženjem iznosa.**

**AŽURIRANJE PODATAKA**

U svrhu održavanja ažurnih podataka u Očevidniku sakupljača i oporabitelja sukladno članku 46. stavku 7. Zakona, osoba upisana u očevidnik dužna je:

1. jednom godišnje potvrditi namjeru obavljanja djelatnosti u narednoj godini i

2. dostaviti informacije o izmjeni podatka koji je dostavila u Očevidnik sakupljača i oporabitelja u roku od 30 dana od dana nastanka promjene.

Sukladno članku 46. stavku 9. Zakona tijelo iz članka 46. stavka 1. Zakona donijet će rješenje kojim se briše pravna ili fizička osoba – obrtnik iz Očevidnika sakupljača i oporabitelja kad:

1. zaprimi obavijest pravne ili fizičke osobe – obrtnika da prestaje obavljati djelatnost ili na drugi način utvrdi prestanak obavljanja djelatnosti ili

2. utvrdi da pravna ili fizička osoba – obrtnik nije izvršio propisanu obvezu dostave obrasca o statusu obavljanja djelatnosti.

**NAČIN POTVRĐIVANJA NAMJERE OBAVLJANJA DJELATNOSTI**

**U NAREDNOJ GODINI**

Potvrda o namjeri obavljanja djelatnosti u narednoj godini provodi se na sljedeći način:

1. na mrežnim stranicama Zadarske županije potrebno je otvoriti Očevidnik sakupljača i oporabitelja (popis) na poveznici

<https://ogo.mzoe.hr/Ocevidnici/PopisPDF?id=11&tvrtkaId=14>

1. kliknuti ikonu plave boje s natpisom “Produži“ u gornjem desnom kutu popisa,
2. popuniti obrazac sa svim relevantnim podacima (obavezno popuniti tip očevidnika i broj upisa u očevidnik) i spremiti podatke.

Provedbom navedenog postupka produženje upisa u očevidnik provest će se automatski.